[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 19.9.2007

COM(2007) 544 окончателен

ДОКЛАД НА КОМИСИЯТА ДО ЕВРОПЕЙСКИЯ ПАРЛАМЕНТ И СЪВЕТА

относно разходите по линия на ЕФГЗ Система за ранно предупреждение № 8/2007

СЪДЪРЖАНИЕ

1. Въведение 3

2. Целеви приходи 3

3. Фонд за преструктуриране на захарната промишленост 4

4. Коментари относно изпълнението на бюджет 2007 4

5. Заключения 5

1. Въведение

Реалната степен на изпълнение на бюджета за периода от 16 октомври 2006 г. до 30 юни 2007 г. спрямо предвидения от показателя профил на разходите, установен въз основа на разпоредбите на член 20 от Регламент (ЕО) № 1290/2005[1] на Съвета, е представена в приложението.

2. Целеви приходи

По смисъла на разпоредбите на член 34 от новия Регламент (ЕО) № 1290/2005 относно финансирането на Общата селскостопанска политика, сумите, получени от финансови корекции във връзка с решения, взети с оглед на уравняването по съответствие, възстановявания вследствие на нередности и налога в сектора на млякото и млечните продукти, се считат за приходи и се използват за финансиране на разходите по линия на ЕФГЗ. При съставянето на бюджет 2007, беше направена предварителна оценка на тези приходи и тя беше взета предвид при приемането от бюджетния орган на бюджетните кредити за 2007 г. По-конкретно:

- приходите от налога в сектора на млякото и млечните продукти бяха оценени на 349 млн. EUR и бяха взети предвид като бяха намалени поисканите бюджетни кредити за сектора на млякото и млечните продукти, за които бюджетният орган отпусна 587 млн. EUR;

- приходите от финансови корекции в резултат на уравняване по съответствие или нередности бяха оценени съответно на 568 млн. EUR и 70 млн. EUR. Общата сума от 638 млн. EUR беше взета предвид като бяха намалени поисканите бюджетни кредити за схемата за единно плащане, за която бюджетният орган отпусна 27 918 млн. EUR.

Приложената таблица представя усвояването от сметката за целеви приходи, по която към 30 юни 2007 г. е събрана сума от 1 126,9 млн. EUR. По-конкретно:

- от налога в сектора на млякото и млечните продукти са събрани приблизително 360,0 млн. EUR при предварителна оценка от 349 млн. EUR,

- възстановяванията вследствие на уравняване по съответствие възлизат на приблизително 557, 8 млн. EUR, и

- приходите от финансови корекции в резултат на възникване на нередност възлизат приблизително на 209,2 млн. EUR, като се очакват и допълнителни суми до края на бюджетната година.

В съответствие с действащите правила, тези приходи могат да бъдат използвани, частично или изцяло, за покриване на разходите по линия на ЕФГЗ, ако бюджетните кредити, предоставени от бюджетния орган, не са достатъчни за финансиране на разходите, направени от държавите-членки. Ако тези приходи не са употребени изцяло или частично, тази част ще бъде автоматично прехвърлена за следващата бюджетна година.

3. Фонд за преструктуриране на захарната промишленост

Временните суми за преструктуриране в сектора на захарта се смятат за целеви приходи за финансиране на помощта за преструктуриране на захарната промишленост и на други помощи, предвидени от фонда за преструктуриране. За пазарната 2006—2007 година тези суми са свързани с количествените квоти за захар, изоглюкоза и инулинов сироп, на разположение на операторите и следва да бъдат събрани и изплатени от държавите-членки на фонда чрез 2 вноски, чиито срокове са съответно 31 март и 30 ноември 2007 г. В края на март, държавите-членки са внесли по сметката на целевите приходи първата вноска от дължимите суми за преструктуриране, възлизащи на приблизително 1 287,2 млн. EUR. През юни 2007 г. държавите-членки декларират сума на стойност приблизително 391,5 млн. EUR за плащане на помощи за преструктуриране на захарната промишленост. Тези плащания се финансират от съответната сметка за целеви приходи, като оставащото салдо за покриване на бъдещи плащания на помощи за преструктуриране и други помощи е 895,7 млн. EUR.

4. Коментари относно изпълнението на бюджет 2007

По-долу е представен кратък коментар относно причините за най-съществените различия между реалната и очакваната степен на изпълнение на бюджет 2007 за някои сектори.

4.1. Парични фактори

При извършените през гореспоменатия период разходи се вземат предвид колебанията в обменния курс щатски долар/еуро. За значителна част от възстановяванията при износ на селскостопански продукти и по-специално за захарта и зърнените продукти, както и за част от вътрешните помощи, като например за памука, разходите са повлияни от тренда при този обменен курс.

В съответствие с член 21 от Регламент (ЕО) № 1290/2005, приетият от бюджетния орган бюджет е съставен въз основа на средния обменен курс за периода юли–септември 2006 г., който е EUR 1 = $ 1,27. Необходимо е да се отбележи, че за периода от 1 август 2006 г. до 30 юни 2007 г., средният обменен курс бе равен на EUR 1 = $ 1,31, т.е. 3,1 % над използвания при съставянето на бюджет 2007 курс.

4.2. Пазарни фактори

4.2.1. Зърнени продукти (– 327,0 млн. EUR)

Изключително благоприятните условия на вътрешния и външния зърнен пазар и, като резултат, по-високите цени на вътрешния пазар водят до по-ниско ниво на покупки и по-високо ниво на продажби на зърнени продукти от интервенционните складове, както и до по-ниска стойност на възстановяванията при износ, процес, водещ до непълно усвояване на бюджетните кредити за този сектор, което се очаква да продължи до края на бюджетната година.

4.2.2. Възстановявания за продукти, които не са включени в приложение 1 (— 71,4 млн. EUR)

Очаква се държавите-членки да понесат по-ниски разходи за възстановявания при износ на преработени земеделски продукти поради като цяло общото намаление на нивата на възстановяванията при износ за разглеждания набор от продукти. Очаква се това да продължи до края на бюджетната година.

4.2.3. Захар (+ 181,3 млн. EUR)

Текущото надхвърляне на бюджетните кредити спрямо равнището на показателя, се дължи предимно на увеличените количества на износ на захар, осъществен на свободния пазар и от интервенционните складове.

4.2.4. Плодове и зеленчуци (– 63,0 млн. EUR)

Текущото надхвърляне на бюджетните кредити спрямо равнището на показателя, се дължи предимно на намалените количества домати, за които досега са получавани помощи за преработка. Нещо повече, ритъмът на усвояването на оперативните фондове на организациите на производителите е по-бавен в сравнение със съответното ниво на показателя.

4.2.5. Мляко и млечни продукти (+ 100,3 млн. EUR)

Бюджетните кредити спрямо равнището на показателя са надхвърлени, считано към 30 юни 2007 г.

Трябва да се отбележи, че това надхвърляне на бюджетните кредити спрямо равнището на показателя се дължи на технически причини, тъй като в бюджет 2007 приходите от налога в сектора на млякото и млечните продукти, първоначално оценени на 349 млн. EUR, се третират отделно като целеви приходи за финансиране на ЕФГЗ. Бюджетните кредити, поискани за 2007 година за този сектор и отпуснати от бюджетния орган, не включват тези приходи и поради това кредитите, към които се прилага показателят са по-ниски със тяхната стойност. Това е причината за текущата тенденция на надхвърляне на средствата при изпълнението на бюджета.

Ако приходите от налога в сектора на млякото и млечните продукти, първоначално предвидени за финансиране на този сектор, бъдат взети предвид, тогава за сектора се отчита неусвояване от – 152,4 млн. EUR.

4.3. Преки помощи (+ 30,9 млн. EUR)

Държавите-членки ускоряват ритъма на плащанията си през юни като по този начин превръщат наблюдаваното неусвояване на бюджетните кредити до месец май в леко надхвърляне спрямо съответното ниво на показателя.

Въз основа на прогнозираните разходи на държавите-членки до края на август се очаква това надхвърляне да нарасне до приблизително 1 % от бюджетните кредити спрямо съответното ниво на показателя и то ще включва както помощи, които са отделени от производството, така и преки помощи. С цел да се осигури изпълнението на бюджета по отношение на някои схеми в тази област, службите на Комисията се свързаха с някои държави-членки, за да направят заявка за своите намерения относно плащанията по тези схеми за периода до края на бюджетната година.

Ако бъдат взети предвид приходите от финансови корекции в резултат на уравняване по съответствие и нередности, първоначално предвидени за прехвърляне към схемата за единно плащане, към 30 юни 2007 г. се отчита неусвояване на – 597,9 млн. EUR от главата за преки помощи.

4.4. Одит на земеделските разходи

4.4.1. Счетоводно уравняване на сметките от предходни години (+ 40,9 млн. EUR)

Всички решения за уравняване на сметки, които се очаква да бъдат осъществени до края на текущата бюджетна година са взети от Комисията. Нетната сума, възстановена поради корекции, наложени от тези решения е приблизително 74,7 млн. EUR към 30 юни 2007 г. Тази сума в сравнение със сумата от -178 млн. EUR, които са вписани в бюджета за 2007 г., води до неусвояване на бюджетните кредити. Ако вече възстановените суми останат постоянни до края на бюджетната година, това ще доведе до увеличаване на разходите по линия на ЕФГЗ с приблизително +103,3 млн. EUR за бюджетната 2007 г. Текущото увеличение на разходите по линия на ЕФГЗ възлиза приблизително на 40,9 млн. EUR в сравнение със съответното ниво на показателя за юни 2007 г.

5. Заключения

Усвоените през периода от 16 октомври 2006 г. до 30 юни 2007 г. бюджетни кредити възлизат на 40 371,3 млн. EUR, т.е.: общо неусвояване на тези бюджетни кредити с приблизително 191,8 млн. EUR, което се дължи предимно на пазарни мерки. Очаква се това неусвояване да се увеличи до края на бюджетната година. В настоящия момент, обаче, прогнозата е, че бюджетните кредити за преки помощи ще бъдат надхвърлени до края на бюджетната година. Тези относителни суми, както и неусвояването на бюджетните кредити, дължащо се на одита на земеделските разходи ще определят крайното ниво на използване на приходите, предназначени за ЕФГЗ.

ПРИЛОЖЕНИЕ

[pic]

[1] OВ L 209, 11.8.2005 г., стр. 1. Регламент, последно изменен с Регламент (ЕО) № 320/2006 (ОВ L 58, 28.2.2006 г., стр. 42).